Diari Oficial de la Generalitat Valenciana


Sumari del DOGV 3026, del 02-07-1997 (1997/8728)

RESOLUCIÓ de 19 de juny de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del conveni de col·laboració entre l'Agència Estatal d'Administració Tributària i la Comunitat Autònoma de València, per a la prestació del servei d'assistència als contribuents mitjançant la utilització del Programa d'Ajuda a la Declaració de la Renda.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3026

Data del DOGV
:   02-07-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/8728


Data del document
:   19-06-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 19 de juny de 1997, de la Sotssecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del conveni de col·laboració entre l'Agència Estatal d'Administració Tributària i la Comunitat Autònoma de València, per a la prestació del servei d'assistència als contribuents mitjançant la utilització del Programa d'Ajuda a la Declaració de la Renda.  
Subscrit, després de la tramitació prèvia reglamentària, entre l'Agència Estatal d'Administració Tributària i la Comunitat Autònoma de València, el dia 29 d'abril de 1997, un conveni per a la prestació del servei d'assistència als contribuents mitjançant la utilització del Programa d'Ajuda a la Declaració de la Renda, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0369/97, i que figura com a annex d'aquesta resolució.  
València, 19 de juny de 1997.- La sotssecretària del Secretariat del Govern i Relacions amb les Corts.  
Conveni de col·laboració entre l'Agència Estatal d'Administració Tributària i la Comunitat Autònoma de València, per a la prestació del servei d'assistència als contribuents mitjançant la utilització del Programa d'Ajuda a la Declaració de la Renda  
A la ciutat de Madrid, el dia 29 d'abril de 1997.  
Reunits  
D'una banda, el Sr. Juan Costa Climent, president de l'Agència Estatal d'Administració Tributària.  
De l'altra, el Sr. José Luis Olivas Martínez, conseller d'Economia, Hisenda i Administració Pública de la Comunitat Autònoma de València.  
Exposen  
- Que l'Agència Estatal d'Administració Tributària és l'ens de dret públic encarregat, en nom i per compte de l'Estat, de la gestió del sistema tributari estatal i del duaner, funció que implica l'establiment i el desenvolupament dels sistemes d'assistència i informació als contribuents que siguen en cada cas necessaris per a disminuir en la mesura que siga possible la pressió fiscal indirecta. Així mateix, correspon a l'Agència Estatal d'Administració Tributària desenvolupar els mecanismes de coordinació i col·laboració amb altres administracions tributàries nacionals, que resulten necessaris per a una eficaç gestió del sistema tributari nacional.  
- Que la Conselleria d'Economia, Hisenda i Administració Pública de la Comunitat Autònoma de València, és l'òrgan competent per a desenvolupar la gestió tributària encomanada a aquesta Comunitat i per a desenvolupar les actuacions de cooperació amb l'administració estatal en aquest camp.  
- Que l'Agència Estatal d'Administració Tributària considera convenient la col·laboració de les comunitats autònomes en la millora dels serveis d'ajuda al contribuent, especialment en l'àmbit de l'Impost sobre la Renda de les Persones Físiques (d'ara endavant IRPF), per ser aquest l'impost de major impacte social. Dins d'aquests serveis el més representatiu és el Programa d'Ajuda a la Declaració de la Renda (d'ara endavant Programa PADRE), per mitjà del qual es confeccionen gratuïtament les declaracions de renda abreujades i simplificades a aquells contribuents que ho sol·liciten.  
- Que la Conselleria d'Economia, Hisenda i Administració Pública de la Comunitat Autònoma de València està interessada a establir un marc de col·laboració estable amb l'Agència Estatal d'Administració Tributària per a la prestació del servei d'ajuda per a emplenar les declaracions de renda, mitjançant la utilització del Programa PADRE, com a part dels serveis que aquesta administració presta als ciutadans residents al seu àmbit territorial.  
- Que, per Acord del Consell de Ministres del dia 21 de juliol de 1995, es delegà en els titulars de les entitats de dret públic amb personalitat jurídica pròpia vinculades o dependents de l'administració general de l'Estat, en l'àmbit funcional corresponent a cadascuna d'elles, la competència per a subscriure convenis de col·laboració amb les comunitats autònomes, que es tramitaran d'acord amb que preveu l'Acord del Consell de Ministres de 2 de març de 1990.  
- Que la Comissió Delegada del Govern per a Política Autonòmica va informar favorablement sobre el model de projecte de conveni entre l'Agència Estatal d'Administració Tributària i les comunitats autònomes per a la prestació del servei d'assistència als contribuents mitjançant la utilització del Programa d'Ajuda a la Declaració de la Renda, amb data 17 d'abril de 1997, d'acord amb el que preveu l'apartat cinqué de l'Acord de 2 de març de 1990.  
- Que aquest conveni s'ajusta al model indicat i ha estat enviat al secretari de la Comissió Delegada del Govern per a Política Autonòmica, a l'efecte de l'autorització automàtica.  
- Que el Consell de Govern de la Comunitat Autònoma de València, en la reunió del dia 29 d'abril de 1997, aprovà la subscripció del conveni i delegà la firma en el conseller d'Economia, Hisenda i Administració Pública.  
- Que dins de l'àmbit de la cooperació que ha de presidir les relacions entre les administracions, l'Agència Estatal d'Administració Tributària i la Comunitat Autònoma de València han decidit subscriure aquest conveni amb subjecció a les següents  
Clàusules  
Primera. Objecte del conveni  
Aquest conveni té per objecte establir les normes que han de regir la col·laboració entre l'Agència Estatal d'Administració Tributària (d'ara endavant l'Agència) i la Comunitat Autònoma de València (d'ara endavant la Comunitat Autònoma), per a la prestació per aquesta última del servei d'ajuda als contribuents en la confecció de les declaracions corresponents a l'IRPF mitjançant la utilització del programa informàtic d'ajuda elaborat a l'efecte per l'Agència Tributària (Programa PADRE).  
Segona. Actuacions que ha de desenvolupar l'Agència  
En compliment d'allò acordat en aquest conveni, l'Agència procedirà a:  
1. Impartir anualment, amb personal propi, un curs sobre les declaracions abreujades i simplificades de renda i sobre la utilització de l'aplicació informàtica PADRE, al personal de la comunitat autònoma que aquesta designe.  
2. Facilitar a la comunitat autònoma les còpies de l'aplicació informàtica del Programa PADRE que siguen necessàries per a la prestació del servei en els termes establerts en la clàusula quarta.  
3. Facilitar a la comunitat autònoma el suport tècnic necessari per a la utilització del Programa PADRE, que s'acorde segons el que estableix la clàusula cinquena.  
4. Concertar, mitjançant el sistema de cita prèvia, les declaracions de renda que seran confeccionades per la comunitat autònoma, d'acord amb el que estableix la clàusula quarta. Excepcionalment, si la mateixa comunitat autònoma vol prestar el servei de cita prèvia, haurà de comunicar-ho a l'Agència Tributària.  
Tercera. Actuacions que ha de desenvolupar la comunitat  
En compliment d'allò acordat en aquest conveni, la comunitat autònoma procedirà a:  
1. Posar a disposició de l'Agència una aula informàtica amb la capacitat necessària i dotada dels equips necessaris per a impartir-hi el curs previst en el punt 1 de la clàusula segona.  
2. Designar, amb l'antelació necessària per al correcte desenvolupament del curs de formació, els efectius personals que, posats a disposició per la comunitat autònoma, prestaran el servei d'ajuda als contribuents.  
3. Desenvolupar el servei d'ajuda al contribuent en la confecció de declaracions de l'IRPF amb subjecció al que estableix la clàusula quarta.  
Quarta. Desenvolupament del servei.  
La prestació del servei d'ajuda al contribuent per part de la comunitat autònoma s'ajustarà a les prescripcions següents:  
1. Contingut del servei  
El servei que ha de prestar la comunitat autònoma consistirà en l'assistència als contribuents en la confecció de les declaracions de l'IRPF mitjançant la utilització del Programa PADRE.  
2. Lloc de prestació del servei  
El servei es prestarà en els municipis que anualment s'assenyalen en aquest conveni. A aquest efecte la comunitat autònoma utilitzarà els seus propis locals o realitzarà al seu càrrecs els convenis o contractes que considere pertinents per a gaudir de l'ús de locals aliens que foren necessaris, comunicant-ho a l'Agència Tributària.  
3. Temps de prestació del servei  
El servei es prestarà durant els dies laborals del període de presentació de les declaracions de l'IRPF. Excepcionalment, es prestarà servei els dissabtes quan així ho exigesca la demanda dels contribuents i de forma coordinada i amb coneixement de l'Agència Tributària.  
L'horari de prestació del servei es determinarà anualment d'acord amb el que estableix la clàusula cinquena.  
4. Sistema de cita prèvia  
Per a la prestació del servei per la comunitat autònoma s'utilitzarà el sistema de cita prèvia. Amb aquesta finalitat, l'Agència facilitarà a aquells contribuents que sol·liciten telefònicament el servei, el dia i l'hora en què han d'acudir als locals de la comunitat autònoma.  
L'assignació dels contribuents als serveis de l'Agència o als de la Comunitat Autònoma es realitzarà, d'acord amb les necessitats del servei, atenent els factors següents:  
- Preferències manifestades pel mateix contribuent;  
- Major proximitat dels locals corresponents al domicili del contribuent; i  
- Càrregues de treball i capacitat d'atenció al públic de cadascun d'aquests serveis.  
5. Publicitat del servei  
La publicitat de la prestació del servei que ha de desenvolupar la comunitat es determinarà anualment, d'acord amb el que estableix la clàusula cinquena. En tot cas, haurà de ser coneguda i aprovada amb caràcter previ per l'Agència i haurà d'incloure els noms i els logotips de l'Agència i de la comunitat autònoma.  
Cinquena. Precisions anuals  
Anualment i en tot cas abans del dia 1 d'abril, l'Agència i la comunitat autònoma determinaran:  
- El nombre d'efectius personals que, posats a disposició per la comunitat autònoma, seran destinats a la prestació del servei d'ajuda als contribuents.  
- El nombre de locals i llocs on es prestarà el servei.  
- Les dates concretes de realització del curs sobre utilització del Programa PADRE i l'aula on haurà d'impartir-se.  
- Els municipis on el servei serà prestat per la comunitat autònoma.  
- L'horari de prestació del servei per la comunitat autònoma.  
- La publicitat que del servei farà la comunitat autònoma  
- El suport tècnic i informàtic que serà facilitat per l'Agència a la comunitat autònoma per a la prestació del servei.  
Sisena. Finançament  
L'execució d'aquest conveni no suposarà per a l'agència despeses que exigesquen un especial finançament, ja que les obligacions que per a aquesta se'n deriven seran ateses mitjançant la utilització ordinària dels seus recursos humans i materials.  
Correspondrà a la comunitat autònoma el pagament de les despeses derivades dels contractes que, si escau, resulten necessaris per a la prestació del servei. Igualment correspondrà a la comunitat autònoma el pagament de la publicitat que vulga realitzar del servei. La resta de les obligacions que per a la comunitat autònoma es deriven d'aquest conveni seran ateses mitjançant la utilització ordinària dels seus recursos humans i materials, per la qual cosa no originaran especials necessitats de finançament.  
Setena. Organització per a la gestió del conveni  
Per al desenvolupament del servei i de les actuacions que exigeix la seua prestació, a què fan referència les clàusules anteriors d'aquesta conveni, la representació permanent de l'Agència correspondrà al delegat especial d'aquesta en la comunitat autònoma i, per part d'aquesta, a la directora general de Tributs i Patrimoni de la Generalitat Valenciana.  
Vuitena. Termini de vigència  
Aquest conveni entrarà en vigor el mateix dia de la firma per ambdues parts i la vigència s'estendrà fins el dia 31 de desembre de 1997.  
Aquest conveni s'entendrà automàticament prorrogat per anys naturals si cap de les parts manifesta la seua voluntat en contra abans de la data d'acabament.  
No obstant això, podrà ser denunciat per qualsevol de les parts de forma expressa en el termini comprés entre els dies 1 de gener i 1 de febrer de cada any, en aquest cas el conveni quedarà automàticament acabat.  
Novena. Solució de conflictes  
Les controvèrsies que puguen sorgir en la interpretació i en el compliment d'aquest conveni seran resoltes pel Comité de Conflictes per unanimitat.  
Aquest comité estarà format per:  
- En representació de l'Agència, el director del Departament de Gestió Tributària, el director del Servei Jurídic i el delegat especial a València.  
- En representació de la comunitat autònoma, el cap de Servei de Gestió Tributària i la directora general de Tributs i Patrimoni, i també el cap dels seus Serveis Jurídics.  
Les qüestions litigioses que puguen sorgir en la interpretació i en el compliment d'aquest conveni seran de coneixement i competència de l'ordre jurisdiccional contenciós administratiu.  
I en prova de conformitat, firmen aquest document per duplicat en el lloc i la data al principi assenyalats.  
Per l'AEAT Per la comunitat autònoma  
Juan Costa Climent José Luis Olivas Martínez